En liten, avlang, noe flat, halvmatt svart hjortebille. Hannen har nokså store kjever som har en kraftig tann ved roten. Hannens hode er halvmatt, fint og spredt punktert i midten, grovt og tett på sidene. Pannen er bredt og rgunt, U-formet innbuktet i midten, med en liten knøl på hver side av innbuktningen. Hodet er tydelig utvidet bak fasettøynene, med en butt tann. Pronotum er avrundet rektangulært, mye bredere enn langt, innsnevret ved roten, blankt, fint punktert. Dekkvingene er jevnbrede med fine, skarpe punktstriper, kraftig punkterte ved roten og langs ytterkanten. Beina er mørkbrune. Hunnen er mindre enn hannen uten forstørret hode og kjever, kroppen er tett og kraftig punktert og nokså matt.